# Rollespillet - et fremtidsscenario.

En mørk aften kører en autonom bil på en landevej hvor der er skiltet med 80 km/h. Bilen er ny (9 måneder gammel - stadig med garanti) og har lige været til mekaniker og fået vinterdæk på. Det regner lidt. Brugeren har indstillet fart-piloten til 80 km/h (men bilen kører reelt 86 km/h). Der holder en bus på et busstoppested og en kvinde går over vejen. Hun er svær at se (hun har ikke refleks på) og hun har ikke set bilen komme. Bilen bremser ned, men rammer kvinden med ca. 15 km/h. Kvinden brækker tre ribben og får hjernerystelse.

Efter ulykken tjekkes bilen af politiet og det viser sig, at en af de fem fodgænger- sensorer havde nedsat funktionalitet, fordi den ene forlygtepære var sprunget. Hjulstørrelsen var 18” - normalt er det 17” (det forklarer hvorfor bilen kørte 86 km/h selvom den viste 80 km/h).

Dækmønster var 1,6 mm (dvs. gamle, men stadig lovlige dæk - kun lige lovlige).

Vi skal lave et Retssags-rollespil. Klassen deles ind i 5 grupper. Hver gruppe får en rolle:

1) Bruger (bilens ejer)  
2) Producent  
3) Kvinden (den forulykkede) 4) Mekanikeren  
5) Dommeren

Rollespillet begynder med at hver gruppe får 20 minutter til at læse og forstå situationen - og til at diskutere jeres rolle.

Herefter samles alle i klassen til en retssag.

Hver rolle får to minutter til at forklare deres uskyld overfor dommeren og til at fortælle hvem de mener, bærer ansvaret for ulykken. Kun dommerne må spørge - de andre lytter.

Når alle har fremlagt deres sag, trækker grupperne sig tilbage og diskuterer strategi (i ca. 15 minutter).

Herefter er der en ny omgang med to minutter til hver. Nu må de andre grupper også stille spørgsmål.

Efter runden skal dommerne votere. Dommerens opgave er at udpege den rolle der bærer det største ansvar for ulykken.